**R E L A C I O N**

**PËR**

**PROJEKTLIGJIN**

**PËR**

**“VRESHTARINË DHE VERËN”**

**I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Ky projekt ligj ka për qëllim të përcaktojë:

* vendosjen e rregullave për kultivimin e vreshtave që përdoren për prodhimin e verës, regjistrin e vreshtarisë, prodhimin, etiketimin, marketingun, potencialin e prodhimit dhe kontrollet e produkteve të verës në Republikën e Shqipërisë, me qëllim përshtatjen me kërkesat dhe standardet e tregut ndërkombëtar;
* mbrojtjen e interesave të konsumatorëve, duke ruajtur një konkurrencë të drejtë ndërmjet prodhuesve dhe operatorëve të tjerë në sektorin e verës;
* nxitjen e përmirësimit të cilësisë së produkteve, duke mundësuar, ndërkohë, masa kombëtare për politikën e cilësisë në sektorin e verës.

Projektligji do të zbatohet nga të gjithë personat fizik dhe juridik, vendas dhe të huaj, që zhvillojnë në Shqipëri aktivitete ekonomike që lidhen me qëllimin e ligjit duke përfshirë prodhimin, tregtimin, eksportin dhe importin e produkteve të mbuluara nga sektori i verës.

Ky projektligj nuk do të zbatohet për produktet e verës që nuk janë për shitje

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektligji është në përputhje me programin e Qeverisë dhe politikat e ministrisë.

Miratimi i këtij projektligji është i planifikuar në programin analitik të projekt akteve të Këshillit të Ministrave për vitin 2020.

**III. ARGUMENTIMI I PROJEKTAKTIT LIDHUR ME PËRPARËSITË,**

**PROBLEMATIKAT, EFEKTET E PRITSHME**

Përparësitë kryesore të projektligjit lidhen me qëllimin e tij; plotësimin e akteve ligjore në fushën e vreshtarisë dhe verës, bazuar në rregulloret përkatëse të BE-së, duke qenë në kushtet e një legjislacioni mjaft të vjetruar (ligji nr. 8443 datë 21.1.1999 “Për vreshtarinë, verën dhe produktet e tjera që rrjedhin nga rrushi”); përcaktimin e strukturave dhe institucioneve përgjegjëse; regjistrimin e sipërfaqeve; deklarimin e prodhimit; varietetet dhe kushtet që duhet të plotësohen për prodhim, tregtim, etj; praktikat enologjike; rregullat mbi emërtimin e origjinës, treguesit gjeografikë dhe termat tradicionalë, aplikimet, regjistrimet, mbrojtja dhe kontrolli i tyre; etiketimin dhe paraqitjen e informacionit për konsumatorin; qarkullimin e produkteve të sektorit të verës.

Problematika lidhen me zhvillimin e sektorit; përmirësimeve shumë të shpejta të legjislacionit të BE, për të cilat ligji ekzistues nuk krijonte hapësira të domosdoshme për organizimin dhe mbajtjen e kadastrës së vreshtave dhe verës si baza e punës për përmirësimin e cilësisë së verës, rritjes së konkurrueshmërisë së saj në treg dhe përmirësimin e vazhdueshëm të kontrollit; shtimi i sipërfaqes me vreshta në shpesh raste bëhet në terrene të pa studiuara; vreshtat mbillen në sipërfaqe të vogla e shumë të shpërndara; mbillen pak vreshta me varietete autoktone; prodhimi i verërave cilësore është akoma në sasira të ulëta gjë e cila ka bërë që të importohen sasira të konsiderueshme vere nga vendet fqinje për të kënaqur kërkesat e konsumatorëve vendas niveli i të cilëve rritet vazhdimisht; puna shkencore për zhvillimin e sektorit pothuajse ka munguar.

Efektet e pritshme të këtij projektligji pritet të jenë mjaft pozitive pasi vreshtaria dhe verëtaria janë veprimtari ekonomike shumë të rëndësishme për vendin tonë që në kohë të hershme e deri sot dhe janë të pandara nga kultura e lashtë e vendit tonë dhe lidhen me shtimin e sipërfaqeve të vreshtave; prodhimin e verës me varietete mirë të përcaktuara dhe të certifikuara; regjistrimin e të gjithë sipërfaqeve të mbjella; etiketimin, marketingun sipas rregullave të BE-së; kryerjen e kontrollove; që do të çojnë në formalizim të plotë të sektorit nga prodhuesi deri tek përfituesi përfundimtar, në rritje të konkurueshmërisë së produktit, në ulje të importit, gjenerim të ardhurave dhe përmirësim të jetesës.

**IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji është në përputhje me Kushtetutën e Republikës së Shqipërisë.

Ky projektligj përafron pjesërisht rregulloren e BE-së, nr. **1308/2013**, të Parlamentit Evropian dhe Këshillit “Për krijimin e një organizimi të përbashkët të tregjeve të produkteve bujqësore” dhe që shfuqizon Rregulloren e Këshillit (KEE) nr. 922/72, (KEE) nr. 234/79, (KE) nr. 1037/2001 dhe (KE) nr. 1234/2007.”; **rregulloret e deleguara**: **nr. 934/2019**, që ka të bëjë me zonat e verës, ku fortësia e alkoolike mund të rritet, praktikat e autorizuara enologjike dhe kufizimet e zbatueshme për prodhimin dhe konservimin e produkteve të rrushit, përqindjen minimale të alkoolit për nënprodukte dhe asgjësimin e tyre, dhe publikimi i skedarëve OIV;  **nr. 33/2019,** që ka të bëjë me aplikimet për mbrojtjen e emërtimeve të origjinës, treguesve gjeografike dhe termave tradicionale në sektorin e verës, procedurat e kundërshtimit, kufizimet në përdorim, amendimet për specifikimet e produktit, anulimi i mbrojtjes, etiketimi dhe prezantimi; **nr. 273/2018**, që ka të bëjë me skemën e autorizimeve për mbjelljet e hardhisë, regjistrin e vreshtave, dokumentet shoqëruese dhe certifikimin, regjistrin e brendshëm dhe të jashtëm, deklaratat e detyrueshme, njoftimet dhe publikimin e informacionit të njoftuar, kontrollet përkatëse dhe dënimet (penalitetet); **rregulloret zbatuese**: **nr. 34/2019**, që ka të bëjë me zbatimin e rregullores së BE 1308/2013, për sa i përket aplikimeve për mbrojtje të emërtimeve të origjinës, treguesve gjeografike dhe termave tradicionale në sektorin e verës; **nr. 274/2018**, që ka të bëjë me skemën e autorizimeve për mbjelljet e hardhive, certifikimin, regjistrin e brendshëm dhe të jashtëm, deklaratat dhe njoftimet e detyrueshme dhe kontrollet përkatëse; **nr. 45/2007**, që ka të bëjë me përcaktimin e rregullave për sasitë nominale për produktet e paketuara, shfuqizimin e direktivave të Këshillit nr. 75/106 /EEC dhe nr. 80/232/EEC dhe ndryshimin e Direktivës së Këshillit nr. 76/211/EEC.

**V. VLERËSIMI I SHKALLËS SË PËRAFRIMIT ME *ACQUIS COMMUNAUTAIRE***

**(PËR PROJEKTAKET NORMATIVE)**

Projektligji përafron pjesërisht rregulloren e BE-së, nr. **1308/2013**, të Parlamentit Evropian dhe Këshillit “Për krijimin e një organizimi të përbashkët të tregjeve të produkteve bujqësore; **rregulloret e deleguara**: nr. 934/2019, nr. 33/2019, nr. 273/2018;

**rregulloret zbatuese**: nr. 34/2019; nr. 274/2018; nr. 45/2007.

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Me anë të këtij projektligji propozohet vendosja e rregullave për kultivimin e vreshtave që përdoren për prodhimin e verës, regjistrin e vreshtarisë, prodhimin, etiketimin, marketingun, potencialin e prodhimit dhe kontrollet e produkteve të verës në Republikën e Shqipërisë, me qëllim përshtatjen me kërkesat dhe standardet e tregut ndërkombëtar; mbrojtjen e interesave të konsumatorëve, duke ruajtur një konkurrencë të drejtë ndërmjet prodhuesve dhe operatorëve të tjerë në sektorin e verës; nxitjen e përmirësimit të cilësisë së produkteve, duke mundësuar, ndërkohë, masa kombëtare për politikën e cilësisë në sektorin e verës.

Projektligji përbëhet nga 8 Krerë:

**Kreu I** - Dispozita të Përgjithshme përbëhet nga tre nene dhe argumenton: qëllimin, përkufizimet për termat e përdorur në këtë projektligj, si dhe kategoritë e produkteve të rrushit;

**Kreu II** – Institucionet përgjegjëse përbëhet nga katër nene dhe përcakton: institucionet përgjegjëse për regjistrimin dhe përditësimin e kadastrës së vreshtarisë, mbledhjen e të dhënave për prodhimin potencial, verifikimin e të dhënave dhe kontrollin e kultivuesve, vjelësve, prodhuesve, përpunuesve, shitësve me pakicë, mbushësit e shisheve dhe tregtarët në lidhje me informacionin e përfshirë në regjistrin e vreshtit, autorizimin e përdorimit dhe mbledhjes së të dhënave në lidhje me varietetet e rrushit për verë që lejohen për kërkime shkencore dhe qëllime eksperimentale, autorizimin për përdorimin e praktikave enologjike të paautorizuara; institucionin përgjegjës për kontrollet; certifikatën e origjinës; si dhe përcaktimin e Ministrisë si institucion përgjegjës për për vlerësimin e specifikimeve të produkteve të verës me TGJM dhe EOM, përcaktimin e laboratorëve, për kryerjen e analizave fizike dhe kimike të produkteve të sektorit të verës.

**Kreu III –** Mekanizmat e sektorit të verës, përbëhet nga shtatë nene dhe përcakton: varietetet e rrushit për verë, regjistrin e vreshtave, potencialin e prodhimit, praktikat enologjike, kufizimet për praktikat enologjike, kufizimet për nënproduktet, si dhe regjistrin e hyrjeve dhe daljeve.

**Kreu IV** – Emërtimi i origjinës, treguesve gjeografikë dhe termat tradicionalë, përbëhet nga 13 nene dhe përcakton: aplikimin për këta tregues, organet përgjegjëse, komisionin e verës, dorëzimi dhe vlerësimi i aplikimeve, mbrojtja e termit tradicional, gjuha dhe germëzimi, aplikantët e mundshëm, pranimi, kushtet e vlefshmërisë dhe shqyrtimi nga Komisioni i Verës për termin tradicional, si dhe lidhja me markat tregtare dhe homonimet.

**Kreu V** – Etiketimi dhe paraqitja e informacionit për konsumatorin, përbehet nga shtatë nene dhe përfshin: zbatueshmërinë e rregullave horizontale, informacione të detyrueshme dhe jo të detyrueshme, gjuha e përdorur, mënyra e paketimit të produkteve të rrushit për verë, rregulla të tjera të etiketimit, si dhe procedura e certifikimit për produktet me EOM dhe TGJM ;

**Kreu VI** – Qarkullimi i produkteve të sektorit të verës, përbëhet nga 6 nene dhe përcakton: kërkesat për tregtim për verërat e vendit dhe dokumentacionin shoqërues, certifikimin e origjinës apo prejardhjes, karakteristikave, vitin e vjeljes ose varietetin e rrushit me EOM dhe TGJM, eksport-importin, si dhe mënyrat dhe rregullat e raportimit;

**Kreu VII** - Kundërvajtjet administrative dhe masat, përbëhet nga 5 nene dhe përcakton: kundërvajtjet administrative, sanksionet, procedurat e ankimit, mënyrën e ekzekutimet të vendimeve, si dhe destinacionin e të ardhurave që krijohen nga vjelja e gjobave;

**Kreu VIII** – Dispozita kalimtare dhe të fundit, përbëhet nga katër nene dhe parashikon: nxjerrjen e akteve ligjore në zbatim dhe shfuqizimet e disa akteve të tjera ligjore, dispozitat kalimtare, si dhe hyrjen në fuqi.

Hyrja në fuqi parashikohet të bëhet në një periudhë 12 muaj nga botimi në Fletoren Zyrtare. Ky afat lejohet për një periudhë kohore që të lejojë që subjektet private që të përgatiten për plotësimin e kushteve që përcaktohen në këtë ligj.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Ngarkohet Ministria e Bujqësisë dhe Zhvillimit Rural dhe institucionet e saj të varësisë për marrjen e masave për zbatimin e këtij projektligji.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektligji është hartuar nga Ministria e Bujqësisë dhe Zhvillimit Rural.

**IX. RAPORTI I VLERËSIMIT TË ARDHURAVE DHE SHPENZIMEVE BUXHETORE**

Projektligji parashikon efekte financiare, të cilat do të mirë përcaktohen me aktet nënligjore përkatëse. Efekte shtesë do të këtë vetëm për pagesën e komisionit të Verës, në një vlerë prej 2 300 000 lekë/vit, detajuar ne argumentimin financiar, bashkëlidhur këtij akti.

 **MINISTËR I BUJQËSISË DHE ZHVILLIMIT RURAL**

 **BLEDAR ÇUÇI**